Suomalaishyökkääjä lopettaa uransa vain 33-vuotiaana.

Toista kauttaan ruotsalaisen Frölunda Indiansin joukkueeseen kuulunut Sean Bergenheim, 33, joutuu lopettamaan uransa.

Hän kertoi asiasta ruotsalaisseuran verkkosivuilla.

Bergenheim on kärsinyt urallaan lukuisista loukkaantumista. Aivotärähdyksen vuoksi hän ole pystynyt pelaamaan syyskuun jälkeen lainkaan. Kuluvalla kaudella hän ehti pelata neljä SHL-ottelua, joissa teki tehot 1+2.

Lopulta päävamma pakotti suomalaishyökkääjän lopettamaan uransa.

– Viimeiset neljä kuukautta ovat olleet todella raskaita. Kävin samaa seitsemän kuukauden ajan läpi Sveitsissä aivotärähdyksen jälkeen. Tuntuu kuin menettäisin vuosia elämästäsi ollessani ”sumussa”, jossa on erilaisia oireita, hän kertoo.

– En halua mennä tarkemmin oireisiini. Olen kuitenkin iloinen kehityksestä, joita olen ottanut jokapäiväisessä elämässäni. On selvää, että tarvitsen apua kuntoutukseen ja lähden Pohjois-Amerikkaan saadakseni apua asiantuntijoilta, joiden kanssa olen työskennellyt aiemmin.

– Ennuste toipumiseeni on kuitenkin hyvä.

Jokerien kasvatti Bergenheim pelasi urallaan reilut 500 NHL-ottelua New York Islandersin, Florida Panthersin, Tampa Bay Lightningin ja viimeksi Minnesota Wildin paidassa.

Keväällä 2015 päättyneen NHL-uransa jälkeen hän pelasi yhden kauden Sveitsissä ennen siirtymistään Frölundaan.

Bergenheim yritti vielä viime kaudella palata NHL:ään, mutta ei saanut try-outin jälkeen pelipaikkaa Anaheimin joukkueesta.

Leijonia Bergenheim edusti MM-kisoissa kolmesti, vuosina 2006, 2007 ja 2008.

Kuva MM-turnauksesta 2007.­

Bergenheim kertoo päätyneensä lopettamispäätökseen, sillä riski entistä vakavampaan päävammaan olisi ollut kaukalossa liian suuri.

– Haluan olla niin hyvä isä ja aviomies kuin voin. Viimeisten kuukausien aikana en ole loukkaantumisen vuoksi pystynyt siihen. Minun täytyy miettiä koko perheemme tulevaisuutta.